SINTEZA

recomandărilor, obiecțiilor, propunerilor și întrebărilor formulate în cadrul consultării publice 
a proiectului de decizie privind amalgamarea voluntară 
a unităților administrativ-teritoriale Purcari, Antonești și Carahasani,

Comuna Purcari, raionul Ștefan Vodă
Prezenta sinteză este elaborată în cadrul procesului de consultare publică a proiectului de decizie privind amalgamarea voluntară și consolidează recomandările, obiecțiile, propunerile, întrebările și îngrijorările formulate de cetățenii comunei Purcari prin chestionarul online, consultările publice, întâlnirile locale, documentele Grupului de Lucru Comun și Viziunea viitoarei UAT amalgamate.
Sursele examinate includ: chestionarul online „PĂREREA TA” pentru comuna Purcari, fișierul Excel cu 52 de răspunsuri, procesele-verbale ale consultărilor publice desfășurate în comuna Purcari în perioada 24 mai - 10 iunie 2026, decizia Consiliului comunal Purcari nr. 03/01 din 04 iunie 2026 privind inițierea procesului de amalgamare voluntară, procesele-verbale nr. 1 și nr. 2 ale Grupului de Lucru Comun și Viziunea viitoarei UAT Purcari-Antonești-Carahasani.
Pentru evitarea dublărilor, propunerile repetate sau apropiate ca sens au fost consolidate tematic, fără schimbarea sensului exprimat de participanți. Propunerile care necesită studii tehnice, avize, devize, decizii ulterioare sau surse de finanțare sunt marcate ca acceptate parțial ori acceptate pentru analiză.
Tabela de sinteză 
	Nr
d/o
	Sursa
propunerii
	Conținutul propunerii,
recomandării, obiecției

	Argumentarea / explicația
succintă
	Modul de examinare / răspunsul
APL sau GLC
	Decizia
	Observații

	1
	Consultări publice; PV GLC nr. 1; Viziune
	Clarificarea centrului administrativ al viitoarei UAT amalgamate și a localităților cu care comuna Purcari urmează să continue procesul de amalgamare voluntară.
	În cadrul consultărilor au fost adresate întrebări privind localitățile vizate pentru unirea primăriilor, posibilitatea de a merge cu alte localități și locul unde va fi centrul administrativ. Documentele GLC și Viziunea indică Purcari drept centru administrativ propus.
	Se explică faptul că, pentru etapa analizată, procesul este orientat spre amalgamarea comunei Purcari, cu satul Viișoara în component comunei, cu satul Antonești și satul Carahasani, iar centrul administrativ propus este comuna Purcari. Stabilirea centrului administrativ urmează să fie reflectată în proiectul de decizie și în documentele aferente.
	Explicată / inclusă
	Se recomandă formulare clară în proiectul de decizie, în Viziune și în materialele informative.

	2
	Consultări publice; întrebări ale locuitorilor
	Păstrarea accesului local la certificate, acte, servicii administrative și informații, fără obligarea locuitorilor să se deplaseze pentru orice problemă în altă localitate.
	Locuitorii au întrebat dacă, după amalgamare, vor trebui să se deplaseze în altă localitate pentru obținerea anumitor certificate, acte sau servicii. A fost exprimată și preocuparea privind continuitatea serviciilor de tip ghișeu unic și a lucrărilor de documentare cadastrală.
	Se acceptă ca principiu de organizare. Viitoarea UAT trebuie să prevadă puncte locale de informare, program de audiențe, ghișeu/CUPS sau alte forme de deservire locală, în funcție de competențe, personal și resurse disponibile. Problemele cadastrale se soluționează în cadrul proiectelor deja inițiate și prin instituțiile competente.
	Acceptată parțial
	Necesită descriere în Viziune și în planul de organizare a serviciilor.

	3
	Consultări publice din 24.05 și 27.05.2026
	Clarificarea impactului asupra identității comunei Purcari, inclusiv îngrijorarea că localitatea ar putea pierde numele, rolul administrativ sau influența în deciziile viitoarei UAT.
	În discuții au fost formulate opinii privind necesitatea de a nu pierde numele „Purcari”, de a păstra identitatea locală și de a analiza atent efectele reformei administrative.
	Se explică faptul că amalgamarea nu înseamnă dispariția localității, a denumirii, a istoriei sau a instituțiilor locale. Identitatea locală trebuie păstrată, iar deciziile importante urmează să fie documentate, consultate și reflectate în actele viitoarei UAT.
	Explicată
	Se recomandă includerea unei formulări explicite privind păstrarea identității locale.

	4
	Consultări publice; propuneri verbale
	Continuarea informării cetățenilor despre efectele amalgamării, pașii următori, garanțiile privind serviciile și modul de utilizare a stimulentelor financiare.
	O parte dintre locuitori au solicitat explicații suplimentare, inclusiv participarea unor reprezentanți ai autorităților competente, deoarece subiectul amalgamării nu este suficient cunoscut de toți cetățenii.
	Se acceptă. Primăria, GLC și persoanele responsabile vor continua informarea publică prin întâlniri locale, panouri informative, materiale explicative, consultări, comunicare în instituții și publicarea documentelor relevante.
	Acceptată
	Important pentru transparență și încrederea cetățenilor.

	5
	Chestionar online; consultări publice; Viziune
	Repararea drumurilor locale deteriorate, inclusiv drumuri din satul Purcari, satul Viișoara, străzi secundare, drumuri de acces și sectoare greu practicabile pe timp de ploaie.
	În chestionarul online, 23 din 52 de respondenți au indicat drumurile locale deteriorate ca problemă prioritară. Locuitorii au menționat gropi, noroi, praf, deteriorarea drumurilor de către transport greu, acces dificil spre instituții și necesitatea reparației drumului regional/partea de jos a satului.
	Se acceptă ca prioritate de infrastructură. Se recomandă inventarierea drumurilor, stabilirea criteriilor de prioritizare, planificarea pe etape, includerea scurgerilor pluviale și corelarea lucrărilor rutiere cu rețelele de utilități.
	Acceptată
	Prioritate confirmată de sondaj și consultări.

	6
	Chestionar online; Viziune
	Reparația sălii festive a Casei de Cultură și modernizarea infrastructurii culturale/comunitare din comuna Purcari.
	În chestionar, 9 respondenți au indicat necesitatea reparației sălii festive a Casei de Cultură. Argumentele au vizat lipsa unui spațiu adecvat pentru evenimente, activități culturale și recreere comunitară.
	Se acceptă pentru examinare. Propunerea va fi analizată în cadrul priorităților privind cultura, spațiile comunitare și calitatea vieții, cu evaluarea tehnică a clădirii, estimarea costurilor și identificarea surselor de finanțare.
	Acceptată parțial
	Prioritate specifică pentru Purcari, de corelat cu portofoliul investițional.

	7
	Chestionar online
	Reparația și modernizarea infrastructurii educaționale, inclusiv Gimnaziul „Grigore Vieru”, fațada/termoizolarea școlii și condițiile pentru copii.
	Mai mulți respondenți au menționat școala, fațada, termoizolarea și necesitatea unei instituții educaționale moderne, argumentând că școala este importantă pentru viitorul comunității.
	Se acceptă pentru analiză. Propunerea se include în componenta de educație și eficiență energetică, cu verificarea competențelor instituționale, stării tehnice, costurilor și surselor de finanțare.
	Acceptată parțial
	Necesită evaluare tehnică și corelare cu programe educaționale/energetice.

	8
	Chestionar online
	Asigurarea funcționării grădiniței pe perioada verii sau identificarea unor soluții pentru supravegherea copiilor în perioada estivală.
	Au fost formulate mai multe propuneri privind necesitatea ca grădinița să activeze vara, deoarece părinții lucrează și nu au cu cine lăsa copiii.
	Se acceptă pentru analiză. Subiectul trebuie examinat în raport cu cadrul legal, bugetul instituției, resursele umane, programul educațional și posibilitatea organizării unor servicii alternative sau sezoniere.
	Acceptată pentru analiză
	Ține de organizarea serviciilor educaționale și de resursele disponibile.

	9
	Chestionar online; consultări publice; Viziune
	Reducerea costurilor energiei electrice în instituțiile publice și promovarea eficienței energetice, inclusiv prin soluții fotovoltaice/energie regenerabilă unde este posibil.
	În chestionar, 4 respondenți au indicat costurile ridicate ale energiei electrice în instituțiile publice. În consultări au fost menționate proiecte și investiții energetice/fotovoltaice în zonă.
	Se acceptă pentru examinare. Viitoarea UAT poate include măsuri de audit energetic, termoizolare, iluminat eficient, panouri fotovoltaice și proiecte de reducere a cheltuielilor în instituțiile publice, în funcție de fezabilitate și finanțare.
	Acceptată parțial
	Se corelează cu direcția „energie verde/eficiență energetică” din Viziune.

	10
	Chestionar online; Viziune
	Îmbunătățirea serviciilor de apă, canalizare, salubrizare și gestionare a deșeurilor, inclusiv evacuarea gunoiului acumulat și prevenirea depozitării necontrolate.
	În răspunsurile deschise au fost menționate apa, deșeurile menajere, sistemul de canalizare și evacuarea gunoiului neevacuat de mai mulți ani. Viziunea indică necesitatea extinderii serviciilor de apă, canalizare și salubrizare.
	Se acceptă pentru analiză și planificare etapizată. Se recomandă inventarierea rețelelor, verificarea punctelor de colectare, stabilirea unui grafic clar de salubrizare, pregătirea proiectelor de canalizare/apă și informarea cetățenilor privind obligațiile și costurile serviciilor.
	Acceptată pentru analiză
	Domeniu comun pentru viitoarea UAT, cu impact asupra sănătății și mediului.

	11
	Chestionar online
	Renovarea, lichidarea sau securizarea clădirilor deteriorate/părăsite din centrul localității și din alte zone ale comunei.
	Unii respondenți au semnalat clădiri deteriorate sau părăsite care afectează aspectul localității și pot reprezenta pericol, inclusiv pentru copii.
	Se acceptă pentru verificare. APL urmează să inventarieze obiectele semnalate, să clarifice regimul juridic al proprietății și să stabilească măsurile posibile: securizare, renovare, demolare conform legii sau valorificare în interes public.
	Acceptată pentru verificare
	Necesită analiză juridică, tehnică și patrimonială.

	12
	Chestionar online; consultări publice
	Sprijinirea dezvoltării economice locale, crearea locurilor de muncă, susținerea tinerilor specialiști și a familiilor tinere.
	În chestionar au fost menționate locurile de muncă, ajutorul pentru tineri specialiști și familii tinere, iar în consultări s-a discutat despre potențialul investițional al zonei, vinărie, proiecte energetice și venituri locale.
	Se acceptă pentru analiză în documentele de dezvoltare locală. Viitoarea UAT poate include măsuri de atragere a investițiilor, parteneriate cu agenții economici, proiecte pentru tineri și politici locale de susținere a familiilor, în limitele competențelor și resurselor disponibile.
	Acceptată pentru analiză
	Se corelează cu profilul economic rural, agricol și vitivinicol al zonei.

	13
	Consultări publice; PV GLC; Viziune
	Asigurarea repartizării echilibrate și transparente a investițiilor, stimulentelor și proiectelor între localitățile viitoarei UAT.
	În discuții a fost exprimată preocuparea privind împărțirea resurselor și faptul că toate localitățile trebuie să beneficieze corect de investiții. Viziunea prevede program investițional pe localități și raportare anuală.
	Se acceptă. Se recomandă ca viitoarea UAT să aplice un program investițional pe minimum 5 ani, cu proiecte comune și proiecte specifice fiecărei localități, criterii publice, raportare anuală și consultarea cetățenilor înaintea proiectelor majore.
	Acceptată
	Măsură esențială pentru încredere și echitate între localități.

	14
	Consultări publice; propuneri verbale
	Clarificarea reprezentării locale după alegeri și a modului în care vor fi apărate interesele comunei Purcari, inclusiv în raport cu celelalte localități participante.
	În consultări au fost exprimate întrebări privind viitoarele alegeri, eventualii candidați din fiecare localitate și riscul ca deciziile să nu reflecte interesele comunei Purcari.
	Se explică faptul că reprezentarea aleasă și organizarea administrației se realizează conform legislației în vigoare. Preocuparea se reține pentru comunicarea publică și pentru includerea unor mecanisme de consultare locală și raportare pe localități.
	Explicată / acceptată parțial
	Nu modifică direct proiectul de decizie, dar necesită explicații publice clare.

	15
	PV GLC nr. 2; procesul de consultare
	Documentarea completă și publicarea rezultatelor consultărilor, inclusiv includerea tuturor întrebărilor, obiecțiilor și propunerilor într-un tabel de sinteză.
	GLC a aprobat instrumente standard de documentare, inclusiv registre de propuneri și tabel de sinteză. Locuitorii trebuie să vadă cum au fost examinate opiniile lor.
	Se acceptă. Tabelul de sinteză se anexează la dosarul consultării publice și se utilizează la definitivarea proiectului de decizie, a Viziunii și a materialelor informative. Propunerile acceptate/acceptate parțial vor fi examinate în continuare de autoritățile competente.
	Acceptată
	Document necesar pentru transparență decizională și publicare.


Concluzie
[bookmark: _GoBack]În procesul de consultare publică pentru comuna Purcari au fost analizate 52 de răspunsuri la chestionarul online și 166 de participări în cadrul celor 6 consultări publice/întâlniri locale documentate prin procese-verbale, însumând 218 participări/răspunsuri înregistrate. Temele principale confirmate de consultări sunt: reparația drumurilor locale, păstrarea accesului local la servicii publice, clarificarea centrului administrativ, protejarea identității comunei Purcari, reparația sălii festive a Casei de Cultură, modernizarea instituțiilor educaționale, îmbunătățirea serviciilor de apă, canalizare și salubrizare, gestionarea clădirilor degradate, reducerea costurilor energetice și asigurarea repartizării echilibrate a investițiilor. Propunerile acceptate și acceptate parțial urmează să fie examinate de Grupul de Lucru Comun și de autoritățile competente și, după caz, reflectate în Viziunea viitoarei UAT amalgamate, în prioritățile investiționale și în materialele de informare publică.
